Johann Georg August Wirth

**Johann Georg August Wirth** (1798–1848) var en tysk jurist og journalist. Han var blant de viktigste initiativtakerne til Hambachfesten i 1832, og var overbevist om pressefrihetens grunnleggende betydning for et fritt samfunn. Han regnes som en av det tyske demokratiets pionerer.

## Bakgrunn
Wirth ble 20. november 1798 i Hof i Bayern, som den nest eldste sønn av rikspoststallmester Wirth. Faren var stallmester for postens hester i Bayern.

## ''Deutsche Tribüne''
Wirth utga fra januar 1931 tidskriftet *Kosmopolit,* men dette gikk relativt raskt inn. Wirth påsto selv at det skyldtes et for dårlig salg, men det er mer sannsynlig at sensurmyndighetene ødela for tidsskriftet. Allerede i juni samme år utga han tidsskriftet *Die Deutsche Tribüne*. I begge tidsskrifter kritiserte han regjeringen, og arbeidet for et konstitusjonelt monarki. Han kjempet mot sensuren og fikk god nytte av sine juridiske kunnskaper til å komme fri av den.

*Die Deutsche Tribüne* er i ettertid vurdert som en av de viktigste liberaldemokratiske aviser i den tyske og europeiske Vormärz. Avisen analyserte ikke bare utviklingen av den tyske stat, men også den til andre europeiske land. I 1832 ble avisen forbudt av Forbundsdagen. Wirth og Philipp Jacob Siebenpfeiffer ble tiltalt for høyforræderi, men frifunnet. Kort tid etter ble de to arrestert på ny for å ha fornærmet offentlig myndighet og dømt til to års fengsel. Siebenpfeiffer klarte å rømme, men Wirth sonet straffen ferdig i Kaiserslautern. Wirth ble etter løslatelsen satt under politiovervåkning, men lyktes å flykte via Frankrike til Thurgau i Sveits.

## Hambach-festen
Sammen med Siebenpfeiffer stiftet han *Deutschen Press- und Vaterlandsverein* (Den tyske presse- og fedrelandsforening) i protest mot sensuren. 

Wirth og Siebenpfeiffer var også hovedorganisatorene av Hambach-festen, som gikk fra 27. til 30. mai 1832. Det ble den største politiske demonstrasjon i Tyskland, frem til da. Under denne talte Wirth for nasjonal frihet og folkesuverenitet. Denne skulle gjelde både for tyskerne og alle andre undertrykte europeiske folk. Talen ble grundig omtalt også i norsk presse, blant annet i *Morgenbladet*. 

I Wirths forsvarstale i 1833 hevdet han mer radikale posisjoner. Han krevde en fri *republikk* med alminnelig stemmerett for menn og uten privilegier for byene, alt dette i en tysk enhetsstat. Senere, mellom Vormärz og revolusjonen i 1848/49, dreide hans oppfatninger seg i nasjonalistisk og delvis rasistisk retning. Den tyske egenart (*Volkstum*) anså han som overlegen den til så vel kolonier som nabostaten Frankrike. Mot slutten av livet vendte hans synspunkter seg i retning av et reelt monarki, med atskilte rådgivningsorganer hentet fra henholdsvis adel og borgerskap.

Han utga i 1840 i Konstanz avisen *Deutsche Volkshalle* og skrev *Geschichte der Deutschen (Tyskernes historie).* I 1847 flyttet han til Karlsruhe og ble innvalgt til Frankfurtparlamentet fra fyrstedømmet Reuß-Schleiz-Lobenstein, en del av dagens Bayern.
Fil:Johann-Georg-August-Wirth-2.jpg|Portrett av Wirth, kunstner er ukjent
Fil:Deutsche Tribüne 21. März 1832 (Titelseite der letzten Ausgabe).jpg|*Deutsche Tribune*, siste utgave 21.mars 1832.
Fil:Geburtshaus Wirth in Hof 20200406 01.jpg|Minneplakett på huset der Wirth ble født: *En forkjemper for frihet og rett.*
Fil:Denkmal "Deutsche Tribüne II" für Johann Georg August Wirth vor der Freiheitshalle Hof.jpg|Minnesmerket over *Deutsche Tribune*, foran *Freiheitshalle* i Hof, Bayern.


## Ettermæle
Wirth regnes av Stiftung Orte der deutschen Demokratiegeschichte blant de viktigste personer som i løpet av de siste 200 år, har bidratt til dannelsen av demokratiet i Tyskland.

## Referanser